Ná 15 probeerslae bobaas met boerewors | Netwerk24
Ná 15 probeerslae bobaas met boerewors
Deur Carryn-Ann Nel 30 Augustus 2018 05:17
Yvonne Blaauw van Wellington, wat aangewys is as Shoprite/Checkers se boereworskampioen. Foto: Jaco Marais
Sy hou nie eens van braai nie – dis haar man se werk daardie. Maar gee haar vleis, sout en ’n paar speserye en Yvonne Blaauw (47), ’n slaghuisbestuurder van Wellington, tower ’n kampioenboerewors op.
Blaauw is ná 15 probeerslae aan die Shoprite/Checkers-boereworskompetisie uiteindelik aangewys as die algehele wenner.
In die verlede kon sy nie eens verby die eerste ronde kom nie. Vanjaar beland sy toe in die top-30, toe die toptien en toe om alles te kroon, wén sy!
“Ek kan dit nie beskryf nie, ek het dit nie verwag nie.
“Ek het vir so lank as wat ek kan onthou hierdie boereworsresep probeer perfek maak. Om te weet dit is die heel beste in die land is net ongelooflik!”
Sy wil egter niks oor haar geheime resep uitblaker nie.
Dis maar gewoon om dit te maak: sout, spesery, maalvleis en vark. Die verhouding tussen die vleis en die speserye moet net reg wees.
“Nee, dit kan ek nie vir ander mense gee nie, want dan gaan hulle dit volgende jaar gebruik en dan wen hulle ook miskien!”
Sy sê sy het in die slaghuisbedryf ’n liefde vir vleis en wors ontwikkel en mettertyd haarself met verskillende speserye geleer hoe om ’n goeie wors te maak.
Die een geheim wat sy wel bereid is om te deel, is dat die speserye in ’n goeie verhouding tot die vleis moet wees.
“Dis maar gewoon om dit te maak: sout, spesery, maalvleis en vark. Die verhouding tussen die vleis en die speserye moet net reg wees.”
Bakkies Botha, ’n boereworsliefhebber wat die geleentheid bygewoon het, sê: “Almal sê rugby bring mense bymekaar, maar ek sê altyd boerewors bring mense bymekaar. Vir my verteenwoordig dit geesdrif, kultuur en tradisie.”
Willie Peters, hoof van bemarking van Shoprite, sê die kompetisie sal altyd vir die groep ’n wenner bly omdat boerewors so eie aan Suid-Afrika is. “As jy ’n lekker boerewors het, dan kan jy sê jy het die beste slaghuis in die land.”
Meer oor: Shoprite/Checkers-Boereworskompetisie | Yvonne Blaauw | Wellington | Boerewors